Polițiștii de la Secția Rurală Vadu Moldovei au făcut două confiscări foarte mari de cherestea, după ce au descoperit două transporturi care se făceau doar aparent legal.
În ambele cazuri este vorba de transporturi de peste 50 de mc cherestea, ceea ce a dus automat și la confiscarea mijloacelor de transport.
Primul caz este din data de 21 mai, cercetările derulându-se pe mai multe zile.
Echipajul de la Secția Rurală Vadu Moldovei a oprit pentru control un autotren cu lemne care circula pe E 85, pe direcția dinspre Vadu Moldovei spre Spătărești.
Polițiștii au constatat încă de la început că transportul nu figura la acea oră în curs în aplicația SUMAL.
La volan a fost identificat un bărbat în vârstă de 36 de ani, din satul Bogdănești, care a precizat că totul este în regulă și a prezentat un cod emis de SC FORTISA SRL, din satul Găinești, comuna Slatina, cu un transport care urma să ajungă pe 23 mai la Pristol, în județul Mehedinți.
Ancheta a indicat că transportul a început să figureze cu indicația ”Start” abia la câteva minute după ce autotrenul a fost oprit de către echipajul de poliție.
Avizul creat și încărcat la câteva minute după oprire s-a realizat cu scopul de a induce în eroare organele de control cu privire la legalitatea transportului, este concluzia polițiștilor.
Autotrenul a fost indisponibilizat pentru continuarea cercetărilor, iar în data de 23 mai reprezentații Gărzii Forestiere Suceava au inventariat cantitatea din autotren.
A rezultat că era transportată o cantitate de 53,40 metri cubi cherestea tivită rășinoase, în valoare de peste 47.000 lei.
Cantiatea de cherestea a fost indisponibilizată și dată în custodia ocolului Silvic Dolhasca.
Ansamblul rutier format din autoutilitară și semiremorcă, în valoare de circa 20.000 Euro, a fost ridicat în vederea confiscării și transportat la centrul de depozitare de la Stroiești.
Totodată, polițiștii au deschis dosar penal cu privire la infracțiunea de”transport cu orice mijloace de transport a materialelor lemnoase, în volum de peste 10 mc, neînsoțite de documente specifice de transport”.
Polițiștii de la Vadu Moldovei nu s-au oprit aici.
Astfel, pe 22 mai, în jurul orei 18:30, echipajul de serviciu a mai oprit un autotren în trafic. La acea oră, rezultatul interogării nu a afișat existența unui aviz emis pentru acea mașină.
La volan era un bărbat în vârstă de 42 de ani, din Vama.
Conducătorul auto a prezentat de pe telefonul mobil, în format electronic, avizul de însoțire pentru un volum de 52 mc cherestea rășinoase, aviz ce era doar încărcat pe server, fără a avea activată opțiunea de ”Start”
Polițiștii au mai constatat că transportul nu apărea ca fiind în tranzit și nici nu avea traseul înregistrat.
S-a mai constatat că în aplicația SUMAL a apărut o modificare ulterioară, după ce ansamblul rutier a fost oprit de organele de poliție pe raza comunei Vadu Moldovei.
Cu alte cuvinte, transportul era ilegal.
Polițiștii s-au sesizat din oficiu și în acest caz cu privire la infracțiunea de ”transport cu orice mijloace de transport a materialelor lemnoase, în volum de peste 10 mc., neînsoțite de documente specifice de transport.
Și acest vehicul greu, dar și materialul lemnos din interior, au fost sigilate în vederea confiscării.